  Майя Бывальцева Удмурт егитъёслэн «Шунды» огазеяськонзылэн Можгаысь ёзэтэз карын но ёросын улӥсьёс понна «Удмурт аксессуар» вожвылъяськон ортчытыны басьтӥськиз. Отчы вань мылкыд карисьёс пыриськыны быгато — пиналъёс но пересьёс, нылкышноос но воргоронъёс, вераз ивортодэтъя «Удмуртия» агентстволы «Шунды» огазеяськонлэн Можгаысь ёзэтэзлэн кивалтӥсез, Можга ёрос администрациысь Лулчеберетъя, спортъя но егитъёсын ужанъя управлениысь лулчеберетъя но егитъёсын ужан политикая ёзэтысь ӧнерчи Надежда Сапожникова. Киужъёсты 20-тӥ шуркынмонысен 20-тӥ толсурозь кутозы. «Со луыны быгатэ йырсие понон яке чыртывесьёс кыӵе ке но, монисто яке брошка, пӧзьёс, носкиос, сумкаос — ваньмыз, мар адямилэсь туссэ яркыт каре», — пусйиз Надежда Сапожникова. Солэн верамезъя, Можгаын но Можга ёросын чеберъяськонъёс лэсьтӥсьёс туж трос, соин ик вожвылъяськонлэн кулэлыкез азьвылгес ик шӧдӥськиз ни. Милям потэ шедьтэммы сыӵе арбериос, кудъёсыз ӧй вал на ай, сыӵе выль открытие кареммы потэ Надежда СапожниковаКонкурсэ вуэм вань ужъёс пӧлысь дунъясьёс 10 устооссэ быръёзы. Соосты 24-тӥ толсуре Выль арез пумитанлы сӥзем йӧскалыккуспо шулдыръяськонын возьматозы. Со сяна, нырысетӥ, кыкетӥ но куинетӥ интыос басьтэм усточиослы кузьымъёс сётозы. Нялтас вераса, устоосыныз кибашлыосын ужан азьланьтӥськыны быгатоз. «Тужгес но устооссэ, азинлыкооссэ, кинэ ми малпам, солэн ужъёсыз ӟечлыкоесь ке луизы, кин быгатоз сое вузаны, ми пӧртэм праздникъёсын, возьматонъёсын тодматонъёс карыломы. Оло, нимаз ӵектос лэсьтомы «ТНТ-Можга» передачаен. <…> Мед луозы удмурт егитъёслэн улоназы, огшоры улоназы, удмурт аксессуаръёс, удмурт мода», — вераз Надежда Сапожникова. Конкурслы киужъёсты вайыны луэ Можга карысь Можгинской урамысь 57 номеро юртэ (егитъёсын ужанъя ёзэтэ). Тегъёс: Лулчеберет Можга Удмуртия удмуртъёс кибашлыос  